**MYTILINEOS – ENERGY & METALS**

**FLASH NOTE ΟΙΚΟΝΟΜΙΚΩΝ ΑΠΟΤΕΛΕΣΜΑΤΩΝ 2023**

**Σε νέα υψηλά οι επιδόσεις της εταιρείας. Καθαρά κέρδη €623εκ (€4,50/μτχ) και EBITDA για πρώτη φορά να υπερβαίνει το ύψος του €1δισ.**

**Αθήνα, Ελλάδα – 25 Ιανουαρίου 2024 –** Η MYTILINEOS (RIC: MYTr.AT, Bloomberg: MYTIL.GA) ανακοινώνει τα Οικονομικά Αποτελέσματα 2023.

* **34% αύξηση στα Καθαρά Κέρδη Μετά από Δικαιώματα Μειοψηφίας** που ανήλθαν σε **€623 εκατ.** έναντι €466 εκατ. το 2022. Αντίστοιχα, τα **κέρδη ανά μετοχή** διαμορφώθηκαν σε **€4,50** έναντι €3,41 το 2022.
* **23% αύξηση των Κερδών προ Φόρων, Τόκων και Αποσβέσεων (EBITDA) που ανήλθαν σε €1.014 εκατ.**, έναντι €823 εκατ. το 2022.
* **O Κύκλος Εργασιών** διαμορφώθηκε σε **€5.492 εκατ.,** σε σύγκριση με €6.306 εκατ. το 2022, μείωση που ήρθε ως συνέπεια της αποκλιμάκωσης των τιμών ενέργειας.
* **Προτεινόμενο μέρισμα €1,50 ανά μετοχή** (Με ανοδική προσαρμογή για τις ίδιες μετοχές κατά την ημερομηνία αποκοπής του μερίσματος).

**Ο καθαρός δανεισμός** σε προσαρμοσμένη βάση διαμορφώθηκε **στα €1.453 εκατ.,** μέγεθος από το οποίο έχει εξαιρεθεί ποσό ύψους €440εκατ., που αφορά σε δανεισμό χωρίς αναγωγή (non-recourse debt). Το προσαρμοσμένο Net Debt/EBITDA διαμορφώθηκε στο 1,5x, επίπεδο εφάμιλλο εταιρειών εντός της επενδυτικής βαθμίδας. Μια σειρά ενεργειών, όπως η επιτυχημένη έκδοση 7-ετούς Κοινού Ομολογιακού Δανείου ύψους €500εκατ. με επιτόκιο 4,0% τον Ιούλιο και η πρόσφατη συμφωνία με την Ευρωπαϊκή Τράπεζα Επενδύσεων (ΕΤΕπ) για χρηματοδότηση €400 εκατ. για την ανάπτυξη φωτοβολταϊκών έργων και έργων αποθήκευσης ενέργειας, έχουν ισχυροποιήσει περαιτέρω το πιστωτικό προφίλ της Εταιρείας. Το γεγονός αυτό αποτυπώνεται και στις πρόσφατες αναβαθμίσεις από τις FITCH και S&P, με την MYTILINEOS να προσεγγίζει όλο και περισσότερο το επίπεδο της επενδυτικής βαθμίδας.

Η συνέπεια στις υψηλές **ESG επιδόσεις** αποτελεί βασικό πυλώνα της στρατηγικής της MYTILINEOS. Κατά το έτος 2023, η εταιρεία εντάχθηκε, για πρώτη φορά, στην ομάδα των ηγέτιδων εταιρειών του δείκτη MSCI ESG Ratings, πετυχαίνοντας εξαιρετική επίδοση AA/ΑΑΑ. Επιπλέον, είναι η μόνη εταιρεία, με έδρα στην Ελλάδα, που επιλέχθηκε να συμμετέχει στον δείκτη Dow Jones Sustainability Index Emerging Markets για δεύτερη συνεχόμενη χρονιά, ενώ βραβεύτηκε για πρώτη φορά, με την ανώτερη διάκριση Platinum award (Top 1%) από την Ecovadis για τις πρακτικές της στη Βιώσιμη Ανάπτυξη. Τέλος, η ηγετική θέση της MYTILINEOS στη Βιώσιμη Ανάπτυξη επιβεβαιώνεται από την παρουσία της στο κορυφαίο 10% των εταιρειών του κλάδου της, και σε άλλους διεθνώς αναγνωρισμένους ESG Raters, όπως: Sustainalytics, ISS Quality Score, S&P Global, Refinitiv, FTSE, EcoVadis, ESG Book, Bloomberg και Ideal Ratings.

Σχολιάζοντας τα Οικονομικά Αποτελέσματα, ο Πρόεδρος και Διευθύνων Σύμβουλος της Εταιρείας, Ευάγγελος Μυτιληναίος ανέφερε:

«*Τα αποτελέσματα του 2023 μας αφήνουν πολύ ικανοποιημένους. Πρώτον, επειδή δικαιώσαμε τους μετόχους και stakeholders που πίστεψαν ότι η μεγάλη αύξηση των αποτελεσμάτων του 2022 δεν ήταν συγκυριακή, αλλά ξεκάθαρη αλλαγή πίστας για την Εταιρεία. Και δεύτερον, διότι τόσο η καθαρή κερδοφορία, όσο και η λειτουργική, ξεπέρασαν κάθε προσδοκία.*

*Είμαστε, όμως, ιδιαίτερα συνειδητοποιημένοι για το γεγονός πως τα αποτελέσματα αυτά αυξάνουν τις ευθύνες μας απέναντι στους εργαζομένους μας, τους μετόχους, τους stakeholders, αλλά και την κοινωνία τελικά. Και όπως πάντα, θα κάνουμε ό,τι μπορούμε ώστε να φανούμε αντάξιοι των ευθυνών που αναλαμβάνουμε.*

*Με υπερηφάνεια, αλλά και ταπεινότητα, συνεχίζουμε.*

*Κατά τη διάρκεια του 2023, η MYTLINEOS συνέχισε να προωθεί σταθερά τους στρατηγικούς της στόχους, μέσω μιας σειράς εξαγορών, όπως των εταιρειών Watt & Volt, Unison, EfAEnergy και Volterra, που ενδυναμώνουν περαιτέρω τον ενεργειακό πυλώνα της Εταιρείας, ενώ παράλληλα επιταχύνεται η διείσδυση στην πολλά υποσχόμενη αγορά της Β. Αμερικής στον τομέα των Ανανεώσιμων Πηγών Ενέργειας (ΑΠΕ). Παράλληλα, στον Κλάδο της Μεταλλουργίας, η εξαγορά της IMERYS ΒΩΞΙΤΕΣ καθιστά πλέον την MYTILINEOS ως το μεγαλύτερο παραγωγό βωξίτη στην Ευρωπαϊκή Ένωση, ενισχύοντας περαιτέρω το καθετοποιημένο μοντέλο παραγωγής.*

*Οι διαδοχικές αναβαθμίσεις από στους οίκους πιστοληπτικής αξιολόγησης, η συνεχής αύξηση της συμμετοχής ξένων θεσμικών επενδυτών, η διεύρυνση της κάλυψης από αναλυτές των μεγαλύτερων οίκων, η εισαγωγή της MYTILINEΟS στην παγκόσμια ελίτ των εταιρειών με υψηλές επιδόσεις σε θέματα ESG (με αξιολόγηση AA από τον MSCI) και η παρουσία στους δείκτες βιωσιμότητας Dow Jones, αποτυπώνουν με τον πιο πειστικό τρόπο την πρόοδο της Εταιρείας και τον ολοένα και υψηλότερο βαθμό διεθνοποίησης»*.

1. **ΒΑΣΙΚΑ ΟΙΚΟΝΟΜΙΚΑ ΜΕΓΕΘΗ**

|  |  |  |  |
| --- | --- | --- | --- |
| Ποσά σε εκ € | **2023** | **2022** | **Δ %** |
| Κύκλος Εργασιών  | 5.492 | 6.306 | -13% |
| EBITDA | 1.014 | 823 | 23% |
| Καθαρά Κέρδη | 623 | 466 | 34% |
| Κέρδη ανά μετοχή\* | 4,505 | 3.410 | 32% |
| **Περιθώρια (%)** |  |  | **Δ(μ.βάσης)** |
| EBITDA | 18,5% | 13,1% | 540 |
| Καθαρά Κέρδη | 11,3% | 7,4% | 396 |

 \* προσαρμοσμένα στις ίδιες μετοχές

O **κύκλος εργασιών** διαμορφώθηκε σε **€5.492 εκατ**. έναντι €6.306 εκατ. το 2022, σημειώνοντας μείωση 13%, κυρίως λόγω της σημαντικής αποκλιμάκωσης των τιμών ενέργειας. Τα **Κέρδη προ Φόρων, Τόκων και Αποσβέσεων** (EBITDA) σημείωσαν σημαντική αύξηση, κατά 23%, στα **€1.014 εκατ.** έναντι €823 εκατ. το 2022, επωφελούμενα από τη σταθερή αύξηση της κερδοφορίας του Κλάδου Ενέργειας και ιδιαίτερα της δραστηριότητας των ΑΠΕ. Τα παραπάνω οδήγησαν στην ουσιαστική ενίσχυση του **περιθωρίου κέρδους,** σε επίπεδο EBITDA, κατά 5,4 ποσοστιαίες μονάδες, στο **18,5%**, ως αποτέλεσμα των συνεργειών που προσφέρει η συνύπαρξη των Κλάδων Ενέργειας και Μετάλλων, επιβεβαιώνοντας τη στιβαρότητα του επιχειρηματικού μοντέλου της MYTILINEOS, το οποίο παράγει σταθερά υψηλά επίπεδα κερδοφορίας, ανεξαρτήτως του επιπέδου των τιμών ενέργειας.

Παρά την πτώση των τιμών ενέργειας και μετάλλων, η ΜYTILINEOS, κατά τη διάρκεια του 2023, κατέγραψε **ακόμα μία χρονιά ρεκόρ σε επίπεδο κερδοφορίας**, ξεπερνώντας για πρώτη φορά στην ιστορία της το **€1 δισ. σε επίπεδο EBITDA και τα €600 εκατ. καθαρών κερδών**. Η επίδοση αυτή επετεύχθη με οδηγό τις ΑΠΕ, συνεπικουρούμενη τόσο από την προμήθεια ρεύματος και αερίου όσο και από τις σταθερά υψηλές επιδόσεις του Κλάδου Μετάλλων. Η MYTILINEOS, αξιοποιώντας στο μέγιστο την ανθεκτικότητα του συνεργατικού επιχειρηματικού της μοντέλου, έχει θέσει τις βάσεις για να εδραιώσει την κερδοφορία της, σταθερά, σε επίπεδα **άνω του €1 δισ. από το 2024 και μετά**.

Ο Κλάδος της Ενέργειας, με κινητήριο μοχλό την M Renewables, κατάφερε να αυξήσει την κερδοφορία του σε επίπεδο EBITDA κατά 38% σε σχέση με το 2022 και σε συνδυασμό με το γεγονός ότι άνω του 80% των κεφαλαιουχικών δαπανών της Εταιρείας κατευθύνονται στην οργανική ανάπτυξη του Κλάδου της Ενέργειας, η ανοδική πορεία του Κλάδου αναμένεται να συνεχιστεί. Η MYTILINEOS ευνοήθηκε σημαντικά και από την παρουσία της στην εγχώρια αγορά προμήθειας ηλεκτρικής ενέργειας, η οποία έχει ενισχυθεί σημαντικά με στοχευμένες εξαγορές, μεταξύ των οποίων οι προσθήκες της WATT+VOLT και της Volterra, με την Εταιρεία να αυξάνει σταθερά το μερίδιο της στην αγορά. Ταυτόχρονα, η MYTILINEOS ενισχύει την παρουσίας της στην προμήθεια φυσικού αερίου στην ευρύτερη περιοχή των Βαλκανίων και της ΝΑ Ευρώπης. Τέλος, σημαντικό ρόλο στη δραστηριότητα παραγωγής ενέργειας από το 2024 και μετά, θα παίξει και η συνεισφορά της νέας μονάδας H-CLASS 826MW, η οποία επιτυγχάνοντας υψηλή απόδοση, είναι πλέον ο πιο αποδοτικός χρήστης φυσικού αερίου για τη χώρα.

Παρά τη σημαντική πτώση τόσο των premia (~60%) όσο και των τιμών αλουμινίου (~16%), σε σχέση με τα περυσινά επίπεδα, ο Κλάδος Μεταλλουργίας προσέγγισε τα ιστορικά υψηλά επίπεδα κερδοφορίας του 2022. Η επίδοση αυτή οφείλεται κυρίως στην έγκαιρη ανάληψη δράσεων από τη Διοίκηση της Εταιρείας αναφορικά τόσο με την κατοχύρωση ευνοϊκών τιμών LME, ισοτιμίας €/$ όσο και για τον έλεγχο του κόστους. Τα παραπάνω, σε συνδυασμό με τις, κομβικής σημασίας, συνέργειες που προσφέρει η συνύπαρξη των Κλάδων Ενέργειας και Μετάλλων, διατηρούν την MYTILINEOS μεταξύ των ανταγωνιστικότερων παραγωγών αλουμινίου και αλουμίνας παγκοσμίως. Η θέση της Εταιρείας αναμένεται να ενισχυθεί περαιτέρω και να παγιωθεί στο πρώτο τεταρτημόριο της παγκόσμιας καμπύλης κόστους, τόσο λόγω της μετάβασης σε λιγότερο ρυπογόνες πηγές ενέργειας, όσο και από την πρόσφατη εξαγορά της IMERYS ΒΩΞΙΤΕΣ, η οποία ενισχύει το καθετοποιημένο μοντέλο παραγωγής της MYTILINEOS.

Τέλος, ιδιαίτερα σημαντική ήταν η αύξηση των **Καθαρών Κερδών**, Μετά από Φόρους και Δικαιώματα Μειοψηφίας, που ανήλθαν σε **€623 εκατ**., αυξημένα κατά 34% σε σύγκριση με τα €466 εκατ. το 2022.

Αναφορικά με την δραστηριότητα των κατασκευών, τα Κέρδη προ Φόρων, Τόκων και Αποσβέσεων (EBITDA) του νεοσυσταθέντος, από απόσχιση τομέα της MYTILINEOS, διαμορφώθηκαν σε €18 εκατ. το 2023, σημειώνοντας αύξηση σε σχέση με το 2022. Στο τέλος του 2023, το ανεκτέλεστο υπόλοιπο των εκτελούμενων έργων υποδομών, ξεπερνά τα €600 εκατ., ενώ συμπεριλαμβανομένων των έργων που βρίσκονται σε προχωρημένο στάδιο επικείμενης συμβασιοποίησης, ξεπερνά τα €800 εκατ.. Οι προοπτικές του κατασκευαστικού κλάδου στην Ελλάδα είναι ιδιαίτερα θετικές, κυρίως για έργα παραχωρήσεων και Συμπράξεων Δημόσιου & Ιδιωτικού Τομέα (ΣΔΙΤ), στα οποία ο Κλάδος Υποδομών φιλοδοξεί εφεξής να διαδραματίσει πρωταγωνιστικό ρόλο, αρχής γενομένης από το 2024, όπου περιμένουμε σημαντική επίδραση από την ενοποίηση της 100% κατασκευαστικής μας θυγατρικής METKA ATE.

1. **ΕΝΗΜΕΡΩΣΗ ΓΙΑ ΤΗ ΛΕΙΤΟΥΡΓΙΑ ΤΩΝ ΕΠΙΧΕΙΡΗΜΑΤΙΚΩΝ ΚΛΑΔΩΝ:**
	1. **Κλάδος Ενέργειας**

|  |  |  |  |
| --- | --- | --- | --- |
| Ποσά σε εκ € | **2023** | **2022** | **Δ %** |
| Κύκλος Εργασιών  | 4.425 | 5.372 | -18% |
| EBITDA | 766 | 554 | 38% |
| **Περιθώρια (%)** |  |  | **Δ(μ.βάσης)** |
| EBITDA | 17,3% | 10,3% | 700 |

Ο Κλάδος Ενέργειας κατέγραψε **κύκλο εργασιών €4.425 εκατ.** που αντιστοιχεί σε 81% του συνολικού κύκλου εργασιών, σημειώνοντας μείωση κατά 18% σε σχέση με το 2022. Τα **Κέρδη προ Φόρων, Τόκων και Αποσβέσεων (EBITDA),** με οδηγό την **M Renewables**, διαμορφώθηκαν στα **€766 εκατ.** αυξημένα κατά 38% έναντι €554 εκατ. το 2022.

H MYTILINEOS Energy & Metals τοποθετείται στρατηγικά στην πρώτη γραμμή της ενεργειακής μετάβασης ως μία κορυφαία και ολοκληρωμένη ενεργειακή εταιρεία, με διεθνή παρουσία σε όλο το φάσμα της ενέργειας (RES, Energy & Generation Management, Energy Customer Solutions, Integrated Supply & Trading και Power Projects).

|  |  |
| --- | --- |
| **ΑΠΕ - Συνολικό χαρτοφυλάκιο MYTILINEOS**  | **Ισχύς (GW)** |
| Σε Λειτουργία  | 0,8 |
| Υπό Κατασκευή | 1,4 |
| Σε Προχωρημένο στάδιο ανάπτυξης\* | 2,6 |
| Σε αρχικό στάδιο ανάπτυξης | 8,9 |
| **Συνολικό χαρτοφυλάκιο ΑΠΕ** | **13,8** |

\* Έργα έτοιμα προς κατασκευή είτε άμεσα είτε κατά τη διάρκεια των επόμενων 6 μηνών

Η συνολική δυναμικότητα του **ώριμου και εν λειτουργία παγκόσμιου χαρτοφυλακίου** της M Renewables, που επεκτείνεται δυναμικά και στις πέντε ηπείρους, είναι πλέον της τάξεως των ~**4,9 GW**, ενώ συμπεριλαμβάνοντας και μία σειρά έργων σε αρχικό και μεσαίο στάδιο ανάπτυξης, δυναμικότητας περίπου **~9 GW**, το **παγκόσμιο χαρτοφυλάκιο της MYTILINEOS** πλέον προσεγγίζει τα **14GW**,στο τέλος του 2023,μία συνολική αύξηση ~5GW έργων σε σχέση με την αρχή του έτους.

Η παραγωγή ενέργειας από μονάδες Ανανεώσιμων Πηγών, με **συνολική** **εγκατεστημένη ισχύ 845MW** στο τέλος του 2023 ανήλθε σε 1.112 GWhs. Από αυτές, οι 596 GWhs παρήχθησαν από ΑΠΕ εντός Ελλάδος και οι υπόλοιπες 516 GWhs από ΑΠΕ του εξωτερικού.

Εντός του 2023, η MYTILINEOS ενίσχυσε τη στρατηγική της για αναζήτηση ευκαιριών σε χώρες και περιοχές με υψηλό εμπορικό ενδιαφέρον και φιλικό προς τις επιχειρήσεις περιβάλλον, προσθέτοντας στο  χαρτοφυλάκιο της Μ Renewables φωτοβολταϊκά έργα δυναμικότητας  1,4GW στην Αλμπέρτα του Καναδά (2TWh παραγωγής ετησίως),

Η ΜYTILINEOS, συνεχίζοντας με αποτελεσματικότητα το Asset Rotation Plan, προχώρησε, εντός του 2023, στη διάθεση έργων συνολικής ισχύος άνω των 650MW στην Ευρώπη.

Συγκεκριμένα κατά τη διάρκεια του έτους, η MYTILINEOS, μεταξύ άλλων, ολοκλήρωσε την πώληση φωτοβολταϊκών πάρκων σε προχωρημένο στάδιο ανάπτυξης στη Ρουμανία, συνολικής ισχύος 508MW, θα τεθούν σε εμπορική λειτουργία μέσα στα επόμενα δύο έτη. Ταυτόχρονα, ολοκληρώθηκε η πώληση έργων συνολικής ισχύος 86MW στη Βουλγαρία, καθώς και ενός ακόμη  Φωτοβολταϊκού πάρκου στη Νότια Ισπανία, ισχύος 56MW. Το επιτυχημένο Asset Rotation Plan επιτρέπει στην MYTILINEOS να συνεχίζει απρόσκοπτα την ανάπτυξη της κερδοφορίας της M Renewables,  παρά το σημερινό περιβάλλον επιτοκίων, κάνοντας ταυτόχρονα ορθή χρήση όλων των διαθέσιμων χρηματοδοτικών εργαλείων. Αποτέλεσμα των παραπάνω, είναι η Εταιρεία να καταφέρνει να διαθέτει ένα αυτοχρηματοδοτούμενο μοντέλο ανάπτυξης των ΑΠΕ, διατηρώντας ταυτόχρονα χαμηλά επίπεδα μόχλευσης και εξαιρετικό πιστωτικό προφίλ.

Αναφορικά με το χαρτοφυλάκιο της MYTILINEOS που αναπτύσσεται εντός Ελλάδος, συνεχίζονται κανονικά οι εργασίες για την ολοκλήρωση της κατασκευής του πρώτου σκέλους (~300MW) των ~1,5GW φωτοβολταϊκών πάρκων, αξιοποιώντας πόρους από το Μηχανισμό Ανάκαμψης και Σταθερότητας (RRF), τα οποία ξεκινήσαν να εισέρχονται σταδιακά σε λειτουργία. Παράλληλα, εντός του 2024 ξεκινά η κατασκευή του δεύτερου σκέλους του Ελληνικού χαρτοφυλακίου, δυναμικότητας ~700 MW.  Όσον αφορά στο διεθνές χαρτοφυλάκιο, η MYTILINEOS, σήμερα, κατασκευάζει πάνω από 1,2GW φωτοβολταϊκά έργα εκτός Ελλάδος, τα οποία αναμένεται να τεθούν σε λειτουργία το επόμενο διάστημα.

Παράλληλα, η MYTILINEOS έχει σε διάφορα στάδια ανάπτυξης, έργα αποθήκευσης ενέργειας σε Ελλάδα & Ιταλία, μέγιστης ισχύος έγχυσης ~1,3 GW. Σημειώνεται. επίσης, ότι εντός του 2023, η MYTILINEOS συμμετείχε στην διαγωνιστική διαδικασία για τη λειτουργική και επενδυτική ενίσχυση  αυτόνομων μονάδων αποθήκευσης με μπαταρίες που διενήργησε η Ρυθμιστική Αρχή Αποβλήτων, Ενέργειας και Υδάτων (ΡΑΑΕΥ) και επιλέχθηκε με έργο συνολικής ισχύος 48MW και εγγυημένη χωρητικότητας 96MWh, το οποίο θα κατασκευαστεί πλησίον των φωτοβολταϊκών σταθμών του χαρτοφυλακίου της εταιρείας  στη βόρεια Ελλάδα. Τέλος, η MYTILINEOS συμμετείχε και στο 2ο στάδιο της διαγωνιστικής διαδικασίας για έργα αποθήκευσης που πραγματοποιήθηκε στο τέλος του Δεκεμβρίου.

Στο πλαίσιο της Παγκόσμιας Ενεργειακής Μετάβασης, μέσω της στροφής προς τις ΑΠΕ, καθώς και της Στρατηγικής Βιώσιμης Ανάπτυξης που υιοθέτησε η Εταιρεία τα τελευταία χρόνια, η MYTILINEOS προχώρησε, εντός του 2023, σε σύναψη διμερών συμφωνιών προμήθειας ηλεκτρικής ενέργειας μεταξύ παραγωγών ΑΠΕ και τελικών καταναλωτών («πράσινα» PPAs - Power Purchase Agreements):

* Αυστραλία , Φ/Β 23 MW με Zen Energy
* Αυστραλία , Φ/Β 53 MW με Smartest Energy
* Αυστραλία , Φ/Β 150 MW με Telstra & NBN
* Ιταλία, Φ/Β 4,9 MW με Saint-Gobaine.

Εντός του 2023, η MYTILINEOS  ολοκλήρωσε τη διαδικασία χρηματοδότησης (χωρίς αναγωγή ή εγγυήσεις από τη μητρική εταιρεία - **non-recourse financing**), συνολικής αξίας ~€700 εκατ. για τα παρακάτω έργα:

* Ενός χαρτοφυλακίου φωτοβολταϊκών έργων στην Χιλή συνολικής ισχύος, 588 MWp.
* Ενός χαρτοφυλακίου φωτοβολταϊκών έργων στην Αυστραλία,  ισχύος 150 MWp
* Ενός φωτοβολταϊκού έργου στην Ρουμανία, ισχύος 130 MWp
* Του πρώτου μέρους του χαρτοφυλακίου των ελληνικών φωτοβολταϊκών έργων στην Ελλάδα ισχύος 135MWp,
* Ενός αιολικού σταθμού στην Ελλάδα ισχύος 43,2MWp

Επιπλέον, στο πλαίσιο επιτάχυνσης  του επενδυτικού προγράμματος της Εταιρείας σε «πράσινες» πήγες ενέργειας σε Ευρωπαϊκές χώρες, η MYTILINEOS στο τέλος του 2023 αξιοποιώντας όλα τα διαθέσιμα χρηματοδοτικά εργαλεία, προχώρησε σε υπογραφή συμφωνίας-ορόσημο  με την [Ευρωπαϊκή Τράπεζα Επενδύσεων](https://www.eib.org/en/index) (ΕΤΕπ), για χρηματοδότηση ύψους €400 εκατ. Η χρηματοδότηση από την ΕΤΕπ θα υποστηρίξει νέες επενδύσεις φωτοβολταϊκών έργων και έργων αποθήκευσης ενέργειας με μπαταρίες (BESS) έως το 2027.

Αναφορικά με τα έργα για τρίτους, συνεχίζεται χωρίς προβλήματα η εκτέλεση των έργων σε χώρες όπως η Ισπανία, το Ηνωμένο Βασίλειο, η Ελλάδα, η Ιταλία, η Ρουμάνια και η Χιλή. Εντός του 2023 η MYTILINEOS ανέλαβε την κατασκευή του μεγαλύτερου φωτοβολταϊκού πάρκου στο Ηνωμένο Βασίλειο, συνολικής ισχύος 373 MW, το οποίο βρίσκεται στο Kent και αναμένεται να ολοκληρωθεί στις αρχές του 2025.

Τέλος, εντός του 2023 συμβασιοποιήθηκαν νέα έργα για τρίτους συνολικής δυναμικότητας ~1,3 GW σε Ελλάδα,  Ιταλία, Ρουμανία και Αγγλία, με το συμβασιοποιημένο υπόλοιπο (υπογεγραμμένο ανεκτέλεστο) να διαμορφώνεται στα €386 εκατ., ενώ επιπλέον €285 εκατ. βρίσκονται σε φάση τελικής διαπραγμάτευσης.

Στοιχεία Ελληνικής Αγοράς – 2023

|  |  |  |  |  |
| --- | --- | --- | --- | --- |
| **Παραγωγή ανά τύπο Μονάδας [TWh]** | **2023** | **2022** | **2023% Μίγματος** | **2022% Μίγματος** |
| Λιγνίτης | 4,5 | 5,6 | 9% | 11% |
| Φυσικό Αέριο | 15,4 | 18,9 | 31% | 37% |
| Υδροηλεκτρικά | 4,1 | 4,0 | 8% | 8% |
| ΑΠΕ1 | 20,4 | 18,7 | 41% | 37% |
| Καθαρές Εισαγωγές | 4,9 | 3,4 | 10% | 7% |
| **Σύνολο** | **49,2** | **50,6** | **100%** | **100%** |

1 Ανανεώσιμες Πηγές Ενέργειας

|  |  |  |  |
| --- | --- | --- | --- |
| **Παραγωγή MYTILINEOS (TWhs) - Ελλάδα** | **2023** | **2022** | **Δ%** |
| Θερμικές Μονάδες  | 5,11 | 4,90 | 4% |
| ΑΠΕ | 0,60 | 0,50 | 20% |
| **Σύνολο** | **5,70** | **5,40** | **6%** |

Κατά τη διάρκεια του 2023, οι τιμές του φυσικού αερίου (ΦΑ) στην Ευρώπη υποχώρησαν σημαντικά. Αυτό συνέβη εξαιτίας τόσο των υψηλών αποθεμάτων αερίου στην ευρωπαϊκή ήπειρο, τα οποία στα μέσα Ιανουαρίου βρίσκονταν στο 80%, όσο και των σχετικά ήπιων καιρικών συνθηκών για την εποχή, χωρίς ωστόσο να επανέλθουν στα προ ενεργειακής κρίσης επίπεδα.

Η ζήτηση ηλεκτρικής ενέργειας κυμάνθηκε σε χαμηλότερα επίπεδα στο σύνολο του έτους, με τη μείωση να είναι της τάξης του 2,5% σε σχέση με το 2022. Η πτώση αυτή, μεταξύ άλλων, είναι αποτέλεσμα των υψηλότερων τιμών ενέργειας, σε σύγκριση με τα προ-κρίσης επίπεδα, καθώς και των ήπιων καιρικών συνθηκών.

Η συνολική παραγωγή εντός Ελλάδος, τόσο από τις θερμικές, όσο και από τις ανανεώσιμες μονάδες της Εταιρείας ανήλθε σε 5,7 TWh, ποσότητα που αντιστοιχεί στο 11,6% της συνολικής ζήτησης. Αναφορικά με την παραγωγή ηλεκτρική ενέργειας από θερμικές μονάδες, οι τρείς σταθμοί συνδυασμένου κύκλου (CCGTs) και ο ένας σταθμός συμπαραγωγής ηλεκτρισμού-θερμότητας υψηλής αποδοτικότητας (CHP), παρήγαγαν στο σύνολο του έτους, αθροιστικά ~5,1 TWh. Η ποσότητα αυτή αντιπροσωπεύει λίγο πάνω από το 10% της συνολικής ζήτησης στο διασυνδεδεμένο σύστημα και το 33,2% της παραγωγής από μονάδες φυσικού αερίου, από 25,9% που ήταν στο προηγούμενο έτος.

Η συνολική παραγωγή από θερμικές μονάδες στο σύνολο του 2023, παρά τις προγραμματισμένες συντηρήσεις των σταθμών του Αγ. Νικολάου (Protergia) στο Α’ τρίμηνο του 2023 και της Korinthos Power στο δεύτερο εξάμηνο του 2023, κυμάνθηκε σε υψηλότερα επίπεδα (+4%) σε σχέση με την αντίστοιχη περίοδο του 2022, λόγω της συνεισφοράς που είχε για πρώτη φορά η νέα μονάδα CCGT (826 MW), η οποία συμμετείχε κατά ~27%, στο σύνολο της θερμικής παραγωγής της MYTILINEOS το 2023.H νέα μονάδα CCGT έχει ξεκινήσει τη λειτουργία της σε μία κρίσιμη περίοδο για τη χώρα, συμβάλλοντας αποφασιστικά στη στήριξη της μετάβασης προς ένα ενεργειακό μείγμα με σημαντικά μικρότερο ανθρακικό αποτύπωμα. Τα παραπάνω, εν όψει των αυξημένων αναγκών της χώρας τα επόμενα έτη, σε συνδυασμό με τον υψηλό βαθμό απόδοσης και ευελιξίας των μονάδων μας και την προμήθεια ΦΑ σε ανταγωνιστικές τιμές, αναμένεται να ενισχύσουν σημαντικά την κερδοφορία της Εταιρείας τα επόμενα έτη.

|  |  |  |  |
| --- | --- | --- | --- |
| **MYTILINEOS – Προμήθεια ΗΕ & ΦΑ** | **2023** | **2022** | **Δ%** |
| Σύνολο μετρητών ηλεκτρισμού και φυσικού αερίου | 525χιλ. | 345χιλ. | 53% |
| **Μερίδιο Αγοράς – Δεκέμβριος 2023\*** | **13,5%**  | **7,6%** | - |

Κατά τη διάρκεια του 2023, πέραν των ισχυρών οικονομικών επιδόσεων, η MYTLINEOS συνέχισε να προωθεί σταθερά τους στρατηγικούς της στόχους μέσω της ολοκλήρωσης μιας σειράς εξαγορών όπως των εταιρειών Watt & Volt, Unison, EfAEnergy και Volterra (τελεί υπό την έγκριση της Επιτροπής Ανταγωνισμού), που  ενδυναμώνουν περαιτέρω τον ενεργειακό πυλώνα της Εταιρείας και αναμένεται να ενισχύσουν σημαντικά την καθετοποίηση στη λιανική αγορά προμήθειας φυσικού αερίου και ενέργειας.

*\*ΕΧΕ μερίδια αγοράς- Διασυνδεδεμένο σύστημα, για το 2023 στη MYTILINEOS συμπεριλαμβάνονται τα μερίδια αγοράς της Protergia, WATT+VOLT και της VOLTERRA (αναμένεται η έγκριση για την εξαγορά της VOLTERRA από την Επιτροπή Ανταγωνισμού)*

Ως εκ τούτου, στο τέλος του 2023, η MYTILINEOS εκπροσωπεί πλέον 525 χιλιάδες μετρητές ηλεκτρισμού και φυσικού αέριου, ενώ το μερίδιό της στην αγορά ηλεκτρισμού το Δεκέμβριο του 2023 ξεπέρασε το 13,5%\* (μερίδια ΕΧΕ). Το επόμενο διάστημα, η MYTILINEOS στοχεύει να ξεπεράσει το 25% της ελληνικής κατανάλωσης, συνυπολογίζοντας και την εκπροσώπηση του Αλουμινίου της Ελλάδος, δημιουργώντας ένα ολοκληρωμένο «πράσινο» utility με διεθνή παρουσία. Έχοντας αξιοποιήσει την καθετοποίηση της λειτουργίας της εταιρείας στον Κλάδο Ενέργειας, η MYTILINEOS εδραιώνεται πλέον ως ένας ολοκληρωμένος πάροχος ενέργειας της νέας εποχής («Utility of the Future»).

Ταυτόχρονα, η MYTILINEOS, πέραν της ελληνικής αγοράς, έχει επιτύχει μεγάλη διείσδυση και σε άλλες αγορές της ΝΑ Ευρώπης όσον αφορά στην προμήθεια και εμπορία φυσικού αερίου, στο πλαίσιο άλλωστε και της συνολικής διεθνοποίησής της Εταιρείας. Έχοντας δεσμεύσει τις περισσότερες χρονοθυρίδες εκφόρτωσης και αεριοποίησης στον τερματικό σταθμό της Ρεβυθούσας για τα επόμενα έτη, και αυξάνοντας σταθερά τους όγκους που εμπορεύεται, η MYTILINEOS σταδιακά εδραιώνεται στη διεθνή αγορά φυσικού αερίου τόσο στα Βαλκάνια, όσο και ευρύτερα στη ΝΑ Ευρώπη, διασφαλίζοντας ανταγωνιστικές τιμές στην προμήθεια ΦΑ, με το όφελος να διαχέεται, μέσω του συνεργατικού μοντέλου της Εταιρείας, σε όλες τις δομές της MYTILINEOS.

|  |  |
| --- | --- |
| **Ενεργειακά Έργα MYTILINEOS** | **2023** |
| Ανεκτέλεστο υπόλοιπο συμβασιοποιημένων έργων | **€1,5 δισ.** |
| Σύνολο Έργων | **€1,8 δισ.** |

Ο Τομέας M Power Projects, εστιάζοντας σε έργα που προωθούν τους στόχους της ενεργειακής μετάβασης και της βιώσιμης ανάπτυξης, ενισχύει συνεχώς τη διεθνή του παρουσία εκτελώντας σήμερα 35 έργα σε 11 διαφορετικές χώρες.

Στο τέλος του 2023, το ανεκτέλεστο υπόλοιπο των συμβασιοποιημένων έργων ανήλθε στα €1,5 δισ., ενώ συμπεριλαμβανομένων των έργων που βρίσκονται σε προχωρημένο στάδιο συμβασιοποίησης, το σύνολο ανέρχεται στα €1,8 δισ., εκ των οποίων το 13% αφορά σε έργα στην Ελλάδα και το 44% στο Ηνωμένο Βασίλειο, δραστηριότητα η οποία αναμένεται να σημειώσει σημαντικούς ρυθμούς ανάπτυξης.

Αναφορικά με τις κυριότερες εξελίξεις του 2023, ο Τομέας M Power Projects, σε κοινοπραξία με την GE Vernova, αναλαμβάνει σύμβαση ύψους £ 1 δις. για την κατασκευή της πρώτης υψηλής μεταφορικής ισχύος υποθαλάσσιας διασύνδεσης στο Ηνωμένο Βασίλειο. Συγκεκριμένα, η κοινοπραξία αναλαμβάνει την προμήθεια και κατασκευή δύο σταθμών μετατροπής συνεχούς ρεύματος υψηλής τάσης (HVDC) για την κοινοπραξία EGL1 -National Grid και SP Energy Networks. Το έργο σχεδιάστηκε για να ξεκλειδώσει το τεράστιο ενεργειακό δυναμικό σε ΑΠΕ της Σκωτίας, αυξάνοντας την ικανότητα του Ηνωμένου Βασιλείου να μεταφέρει καθαρή ενέργεια εκεί που απαιτείται.

Η Εταιρεία, διαθέτοντας την τεχνογνωσία που απαιτείται για έργα υψηλών απαιτήσεων, στοχεύει στην πλήρη αξιοποίηση των σημαντικών προοπτικών που ανοίγονται από το Ταμείο Ανάκαμψης.

Πρέπει τέλος να υπογραμμιστεί ότι όλο και μεγαλύτερο μέρος του κύκλου εργασιών και της κερδοφορίας του Τομέα M Power Projects προέρχεται από τη δραστηριότητα στον τομέα των δικτυών, όπου υπάρχει καταρχήν απόφαση του Top Management της Εταιρείας, για ενίσχυση του κεφαλαιακά με νέες υποδομές και ανθρώπινο δυναμικό (Ελλήνων κυρίως) εξιδεικευμένων μηχανικών ενόψει (και σε συνέργεια με την M Renewables) για μία τουλάχιστον χρυσή δεκαετία στο πλαίσιο της πράσινης μετάβασης.

* 1. **Κλάδος Μεταλλουργίας**

|  |  |  |  |
| --- | --- | --- | --- |
| Ποσά σε εκ € | **2023** | **2022** | **Δ %** |
| Κύκλος Εργασιών  | 942 | 817 | 15% |
| EBITDA | 248 | 270 | -8% |
| **Περιθώρια (%)** |  |  | **Δ(μ.βάσης)** |
| EBITDA | 26,4% | 33,1% | -667 |

|  |  |  |  |
| --- | --- | --- | --- |
| **Συνολικοί όγκοι παραγωγής (χιλ. τν.)** | **2023** | **2022** | **Δ%** |
| **Αλουμίνα** | **869** | **861** | **1%** |
| *Πρωτόχυτο Αλουμίνιο* | 183 | 187 | *-2%* |
| *Ανακυκλωμένο Αλουμίνιο* | 56 | 50 | *12%* |
| **Σύνολο Παραγωγής Αλουμινίου** | **239** | **237** | **1%** |

**stimulus**

|  |  |  |  |
| --- | --- | --- | --- |
| **Τιμές Αλουμινίου & Αλουμίνας ($/t)** | **2023** | **2022** | **Δ%** |
| 3Μ LME | 2.287 | 2.716 | -16% |
| Δείκτης Τιμής Αλουμίνας (API) | 344 | 362 | -5% |

Η μέση τιμή του αλουμινίου (LME 3M) το 2023, διαμορφώθηκε στα 2.287$/τόνο, από 2.716$/τόνο το 2022, σημειώνοντας ετήσια μείωση 16%. Κατά τη διάρκεια του 2023, οι τιμές του αλουμινίου από τα σχετικά υψηλότερα επίπεδα στην αρχή του έτους, υποχώρησαν σταδιακά μέχρι το επίπεδο των 2.100$/τόνο, κλείνοντας το 2023 στα 2.382$/τόνο. Το ράλι των τελευταίων δύο εβδομάδων του 2023 οφείλεται εν πολλοίς στην υποχώρηση του αμερικανικού δολαρίου και στην πεποίθηση της αγοράς ότι η Ομοσπονδιακή Τράπεζα των ΗΠΑ, σε συνέχεια της διατήρησης αμετάβλητων των επιτοκίων το Δεκέμβριο, είναι πιθανό να προβεί σε σημαντικές μειώσεις των επιτοκίων μέσα στο 2024.

Τα premia της κολόνας αλουμινίου αποκλιμακώθηκαν περεταίρω το 2023 με τη μέση τιμή του έτους να βρίσκεται στα επίπεδα των $460/τόνο, από $600/τόνο στην αρχή του 2023. Παρά την υποχώρηση τους, τα premia της κολόνας αλουμινίου θα μπορούσαν να κινηθούν και πάλι ανοδικά, κυρίως λόγω της μειωμένης ευρωπαϊκής παραγωγής αλουμινίου, η οποία παραμένει μια σημαντικά ελλειμματική αγορά, με τις περισσότερες ανάγκες της να καλύπτονται από εισαγωγές από τρίτες χώρες, συμπεριλαμβανομένης της Μέσης Ανατολής και της Ρωσίας, η παραγωγή της οποίας καλύπτει σημαντικό μέρος των Ευρωπαϊκών αναγκών. Ταυτόχρονα, οι αναταράξεις στην ευρύτερη περιοχή της Ευρωπαϊκής ηπείρου, θα μπορούσαν να ωθήσουν προς τα πάνω τα premia. Για παράδειγμα, η πρόσφατη ένταση στην Ερυθρά θάλασσα, θα μπορούσε να προκαλέσει τόσο καθυστερήσεις όσο και αύξηση του κόστους στην εισαγωγή μετάλλου από τον Κόλπο.

Ο δείκτης API της αλουμίνας, ακολούθησε την τάση των τιμών του αλουμινίου, σημειώνοντας όμως περιορισμένη μείωση κατά 5% το 2023 στα 344$/τόνο.

Παρά το σχετικά αδύναμο περιβάλλον στην αγορά αλουμινίου, η MYTILINEOS, με έγκαιρη ανάληψη δράσεων, καταφέρνει να διατηρεί την κερδοφορία της κοντά στα ιστορικά υψηλά επίπεδα που σημειώθηκαν το προηγούμενο έτος. Η MYTILINEOS, μεταξύ άλλων, έχει καταφέρει την κατοχύρωση ευνοϊκών τιμών LME, ισοτιμίας €/$, καθώς και τον έλεγχο του κόστους, που σε συνδυασμό με τα σημαντικά συγκριτικά πλεονεκτήματα που προσφέρει η συνύπαρξη των Κλάδων Ενέργειας και Μετάλλων, οδηγούν στην επίτευξη υψηλού περιθωρίου κέρδους και ως εκ τούτου στη διατήρηση της MYTILINEOS μεταξύ των ανταγωνιστικότερων παραγωγών αλουμινίου και αλουμίνας παγκοσμίως.

Καταγράφηκαν εξαιρετικά αποτελέσματα ασφάλειας για τους εργαζόμενους της Μεταλλουργίας, με το Αλουμίνιο της Ελλάδος να συμπληρώνει δύο ημερολογιακά έτη χωρίς ατύχημα με διακοπή εργασίας. Παράλληλα, επιτεύχθηκε ιστορική επίδοση στην ετήσια αθροιστική παραγωγή πρωτόχυτου και δευτερόχυτου αλουμινίου και ιστορική επίδοση στις ποσότητες πωλήσεων ένυδρης (non metallurgical) αλουμίνας, ενώ και η παραγωγή της ένυδρης αλουμίνας κινήθηκε πολύ κοντά στο ιστορικά υψηλό της επίπεδο.

Κατά τη διάρκεια του 2024, εν αναμονή της έναρξης του κύκλου χαλάρωσης της νομισματικής πολιτικής των κεντρικών τραπεζών τόσο της Ευρώπης όσο και των ΗΠΑ, εκτιμάται ότι η Κίνα η Ευρώπη, οι ΗΠΑ και η Ιαπωνία, θα δείξουν σημάδια βελτίωσης, και ως εκ τούτου αναμένεται ενίσχυση της ζήτησης του μετάλλου. Σε επίπεδο εφαρμογών, η ζήτηση αλουμινίου αναμένεται να βρει σημαντική στήριξη τόσο από την παραγωγή ηλεκτρικών οχημάτων όσο και από τη συνεχιζόμενη επέκταση των ΑΠΕ, αντισταθμίζοντας έτσι μία προσωρινή αδυναμία της ζήτησης του αλουμινίου από τον τομέα των ακινήτων.

Η προσφορά του αλουμινίου εκτιμάται ότι δεν θα ακολουθήσει το ρυθμό αύξησης της ζήτησης κατά τη διάρκεια του έτους, τόσο λόγο των περιορισμών που υπάρχουν στη μέγιστη ετήσια παραγωγή της Κίνας (capacity cap), όσο και λόγω της υποτονικής ανάκαμψης της παραγωγής από επανεκκινήσεις μονάδων, κυρίως στην Ευρώπη.

Στις αρχές Σεπτεμβρίου, η MYTILINEOS ανακοίνωσε την υπογραφή συμφωνίας για την εξαγορά του 100% των μετοχών της IMERYS ΒΩΞΙΤΕΣ, η οποία εγκρίθηκε από την Επιτροπή Ανταγωνισμού τον Δεκέμβριο και θα έχει ισχύ από την 1η Φεβρουαρίου του 2024. Με την παραπάνω συμφωνία διασφαλίζεται ο μακροχρόνιος εφοδιασμός του εργοστασίου Αλουμίνιον της Ελλάδος, της μεγαλύτερης καθετοποιημένης μονάδας παραγωγής βωξίτη, αλουμίνας και πρωτόχυτου αλουμινίου στην Ε.Ε., καθιστώντας το Αλουμίνιον της Ελλάδος ως έναν από τους μεγαλύτερους παραγωγούς στην Ευρώπη. Ταυτόχρονα, η συγκεκριμένη επένδυση δίνει τη δυνατότητα στη MYTILINEOS να διερευνήσει και να αξιοποιήσει ευκαιρίες, όπως η υποστήριξη του εφοδιασμού της Ευρώπης με κρίσιμες πρώτες ύλες (π.χ. γάλλιο) και σπάνιες γαίες (π.χ. σκάνδιο).

**Προοπτικές για το 2024**

Στο ξεκίνημα του 2024, παρά τις θετικές προοπτικές για την ελληνική οικονομία, το διεθνές οικονομικό περιβάλλον παραμένει ιδιαίτερα ρευστό, καθώς συνεχίζεται η έντονη γεωπολιτική αστάθεια, ενώ το μεγαλύτερο μέρος του παγκόσμιου πληθυσμού θα κληθεί να προσέλθει στις κάλπες κατά τη διάρκεια του έτους.

Ωστόσο, παρά τις αβεβαιότητες, τις σημαντικές προκλήσεις αλλά και τις ιστορικά υψηλές επιδόσεις που επιτεύχθηκαν το 2023, η MYTILINEOS προσβλέπει σε μια ακόμα χρονιά ανάπτυξης, βασιζόμενη στις μεγάλες επενδύσεις που υλοποιούνται και σταδιακά ενισχύουν τις οικονομικές επιδόσεις της Εταιρείας.

Συγκεκριμένα στον Κλάδο της Ενέργειας:

* Η αύξηση της θερμικής παραγωγής από τη νέα μεγάλη μονάδα (826MW), σε συνδυασμό με την ενίσχυση του καλαθιού ενεργειακών πηγών με ίδια ΑΠΕ αλλά και με PPAs αναμένεται να ενισχύσουν τις οικονομικές επιδόσεις.
* Η PROTERGIA, στηριζόμενη στο ανταγωνιστικότερο καλάθι που έχει εξασφαλίσει, συνεχίζει να αυξάνει την πελατειακή της βάση και να αναπτύσσεται τόσο οργανικά, όσο και μέσω νέων εξαγορών, ενώ συνυπολογίζοντας και την κάλυψη των αναγκών του Αλουμινίου, στοχεύει να ξεπεράσει σε πρώτη φάση το 20% της ελληνικής αγοράς ηλεκτρικής ενέργειας.
* Ο Τομέας M Renewables αναμένεται να συνεχίσει, με ακόμα πιο εντατικό ρυθμό την ανοδική του πορεία σε όλα τα μήκη και τα πλάτη της γης, με τη δραστηριότητα των μπαταριών αποθήκευσης να ενισχύεται συνεχώς.
* O Τομέας M Power Projects, όπως αναφέρθηκε και παραπάνω εισέρχεται δυναμικότερα στον τομέα των δικτυών, με περαιτέρω ενίσχυση του ενόψει της ενεργειακής μετάβασης σε παγκόσμιο επίπεδο.
* Ο Τομέας M Integrated Supply & Trading συνεχίζει να αναπτύσσεται συμπληρώνοντας συνεχώς τη γκάμα των προϊόντων που περιλαμβάνει στο portfolio του, προσθέτοντας ηλεκτρική ενέργεια και CO2 πέραν του φυσικού αερίου και διευρύνει το γεωγραφικό του αποτύπωμα, έτσι ώστε να αντιμετωπίσει τη μεγάλη υποχώρηση των τιμών των ενεργειακών προϊόντων και να διατηρήσει (αν όχι επαυξήσει) την κερδοφορία του.

Τέλος, όσον αφορά στον Κλάδο της Μεταλλουργίας, υπάρχουν όλες οι προϋποθέσεις για τη συνέχιση της καλής πορείας, απέναντι στις σοβαρές προκλήσεις των παγκόσμιων αγορών.

Όλοι οι ανωτέρω παράγοντες και εξελίξεις δημιουργούν μία καταρχήν συγκρατημένη αισιοδοξία. Σύμφωνα με την πάγια πολιτική της MYTILINEOS, πιο σαφή δείγματα για την πορεία εργασιών και τις εκτιμήσεις για όλο το 2024 θα αναλυθούν στη Γενική Συνέλευση των Μετόχων.

Τέλος, σημειώνεται ότι η παρουσίαση των οικονομικών αποτελεσμάτων του 2023, είναι διαθέσιμη και στο Metaverse στη σελίδα <https://flashnote.mytilineos.gr/>.

***Για περισσότερες πληροφορίες, παρακαλούμε επικοινωνήστε:***

**Επενδυτικές Σχέσεις**

Tel. 210-6877300 | Fax 210-6877400 | E-mail: ir@mytilineos.com

**Γραφείο Τύπου**

Tel. 210-6877346 | Fax 210-6877400 | E-mail: communications@mytilineos.com

**MYTILINEOS:**

H Εταιρεία MYTILINEOS που ιδρύθηκε στην Ελλάδα το 1990, είναι βιομηχανική και ενεργειακή πολυεθνική εταιρεία, εισηγμένη στο Χρηματιστήριο Αθηνών, με ενοποιημένο κύκλο εργασιών και EBITDA που ανέρχονται σε 5,5 δισ. ευρώ και 1,0 δισ. ευρώ αντιστοίχως και απασχολεί περισσότερους από 6.144 άμεσους και έμμεσους εργαζόμενους στην Ελλάδα και το εξωτερικό.

Επικεντρωμένη στην αειφορία, η MYTILINEOS έχει θέσει φιλόδοξους στόχους μείωσης των εκπομπών διοξειδίου του άνθρακα (CO2), βάσει των δεικτών επίδοσης ESG για το Περιβάλλον, την Κοινωνία και την Διακυβέρνηση, ενώ ήδη κατατάσσεται ως Leader για τις πρακτικές ESG στον δείκτη Morgan Stanley Capital International (MSCI) και έχει ενταχθεί στον δείκτη Dow Jones Sustainability (DJSI) Emerging Markets.

[**www.mytilineos.**](http://www.mytilineos.)**com |** [**Facebook**](https://www.facebook.com/MytilineosSA/) **|** [**Twitter**](https://twitter.com/MytilineosSA) **|** [**YouTube**](https://www.youtube.com/user/MytilineosGroup) **|** [**LinkedIn**](https://www.linkedin.com/company/6646293/)